**Felsőtárkány Község Önkormányzata Képviselő-testületének**

**4/2015. (II.13.)**

**önkormányzati rendelete**

**a szociális igazgatásról és a szociális ellátásokról**

***(Egységes szerkezetbe foglalva 2019. július 29.)***

Felsőtárkány Község Önkormányzatának Képviselő-testülete az Alaptörvény 32. cikk (1) bekezdés a) pontjában, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában megállapított feladatkörében eljárva, továbbá a szociális igazgatásról és szociális ellátásokról szóló 1993. évi III. törvény 132. § (4) bekezdés g) pontjában kapott felhatalmazás alapján, az alábbi rendeletet alkotja.

#### I. A rendelet célja, hatálya

***1. §***

(1) E rendelet célja, hogy a település lakóinak szociális biztonság megteremtése és megőrzése érdekében meghatározza Felsőtárkány Község Önkormányzata költségvetési teherbíró képességétől függően

1. a helyi önkormányzat által biztosított egyes szociális ellátások

1.1. formáit,

1.2. szervezetét,

1. a szociális ellátás iránti kérelem benyújtásának módját és egyéb eljárási szabályokat,
2. a szociális ellátásokra való jogosultság

3.1. feltételeit, valamint

3.2. érvényesítésének garanciáit.

(2) Az e rendeletben meghatározott szociális ellátásra való jogosultság illeti meg:

1. az önkormányzat közigazgatási területén bejelentett lakóhellyel, vagy bejelentett tartózkodási hellyel rendelkező magyar állampolgárokat,
2. állandó tartózkodásra jogosító igazolvánnyal rendelkező bevándoroltakat és letelepedetteket,
3. a magyar hatóságok által menekültként elismert személyeket.

(3)[[1]](#footnote-1) Az e rendeletben meghatározott szociális feladat- és hatásköröket a Képviselő - testület, az Emberi Erőforrás Bizottság (továbbiakban: Bizottság), a polgármester, és a Felsőtárkányi Szociális és Gyermekjóléti Intézmény intézményvezetője gyakorolják.

1. A Képviselő - testület dönt:
2. [[2]](#footnote-2)a másodfokon a Bizottság, a polgármester és a Felsőtárkányi Szociális és Gyermekjóléti Intézmény intézményvezetője átruházott hatáskörben hozott határozatai ellen benyújtott fellebbezésekről.
3. [[3]](#footnote-3)a különös méltánylást érdemlő élethelyzetre figyelemmel nyújtott rendkívüli települési támogatás megítéléséről.
4. Az Emberi Erőforrás Bizottság dönt:
5. a települési támogatásról,
6. a rendkívüli települési támogatásról, kivéve a különös méltánylás alapján nyújtott települési támogatást[[4]](#footnote-4),
7. [[5]](#footnote-5)
8. [[6]](#footnote-6)
9. A polgármester dönt:

1. a rendkívüli települési támogatásról, kivéve a különös méltánylás alapján nyújtott települési támogatást,[[7]](#footnote-7)

2. köztemetésről.

d) Felsőtárkányi Szociális és Gyermekjóléti Intézmény intézményvezetője dönt:

1. a házi segítségnyújtás megállapításáról,
2. az étkeztetés megállapításáról.

# ***II. Eljárási szabályok***

***2. §***

(1) Az e rendeletben szabályozott valamennyi szociális ellátásra érvényes általános eljárási szabályokat a 3. § (1) – (5) bekezdései határozzák meg.

(2) Az egyes ellátási formákhoz kapcsolódó speciális eljárási szabályokat adott ellátási formák részletezik.

###### **1. Az eljárás megindítása**

***3. §***

(1) Az eljárás megindítása történhet kérelemre, vagy hivatalból.

(2) A kérelmet az erre a célra rendszeresített nyomtatványon az e rendeletben meghatározott dokumentumokkal (igazolásokkal, nyilatkozatokkal) együtt a Képviselő-testület hivatalában (továbbiakban: Hivatal) lehet benyújtani.

(3) Az ellátás megállapítása iránti kérelemhez mellékelni kell a saját, valamint a kérelmező – a Polgári Törvénykönyvről szóló 2013. évi V. törvény 8:1. §-a szerinti – közeli hozzátartozójának átlagos nettó jövedelméről szóló igazolást, valamint ahol ezt a rendelet meghatározza a vagyonnyilatkozatot. A jövedelemszámításnál irányadó időszak a havonta rendszeresen mérhető jövedelmeknél egy hónap, egyéb jövedelmeknél egy év.

 (4) A kérelmező köteles együttműködni a Hivatallal a szociális helyzetének feltárásában. A kérelemhez csatolni kell a kérelmező és a közös háztartásban élő közeli hozzátartozó jövedelmi viszonyairól szóló igazolásokat és mindazokat a bizonyítékokat, amelyek az ügy elbírálásához elengedhetetlenül szükségesek.

(5) Ha az igénylő által benyújtott kérelem elbírálásához szükséges, az illetékes ügyintéző a kérelmezőnél környezettanulmányt készít. Nem szükséges környezettanulmányt készíteni, ha a kérelem elbírálásához elegendő ismeret áll rendelkezésre (pl. egy éven belül más ügyben már készült környezettanulmány és tudható, hogy azóta a kérelmező körülményeiben jelentős változás nem történt.)

(6) A környezettanulmány készítésétől sürgős döntést igénylő esetben a határozathozatal előtt el lehet tekinteni, a támogatás a kérelmező nyilatkozata alapján is megállapítható. Amennyiben a nyilatkozat tartalma nem felelt meg a valóságnak, e rendelet 6. §-nak jogtalanul igénybe vett ellátás megtérítésére vonatkozó rendelkezései szerint kell eljárni.

###### **2. Az ellátások megállapítása**

***4. §***

(1)[[8]](#footnote-8) A szociális ellátások megállapításáról a Képviselő-testület átruházott hatáskörében a Bizottság, a Polgármester, valamint a Felsőtárkányi Szociális és Gyermekjóléti Intézmény vezetője határozattal dönt.

(2)[[9]](#footnote-9) A Bizottság, a Polgármester, a Felsőtárkányi Szociális és Gyermekjóléti Intézmény vezetője az önkormányzat ezen rendelete, továbbá a Magyarország helyi önkormányzatairól szóló 2011. évi CLXXXIX. törvény és a szociális igazgatásról és szociális ellátásokról szóló 1993. évi III. törvény alapján köteles dönteni a hatáskörébe tartozó ügyekben.

(3)[[10]](#footnote-10) A Bizottság, a Polgármester, a Felsőtárkányi Szociális és Gyermekjóléti Intézmény vezetője döntése ellen a képviselő-testülethez fellebbezés nyújtható be.

###### **3. A pénzbeli ellátások kifizetése, a támogatások folyósítása**

***5. §***

(1) A megállapított támogatások folyósítása készpénzben és természetben (pl.: vásárlási utalvány, élelmiszer-csomag, az igénylő költségeinek közvetlen átvállalása) történhet.

(2) A támogatások folyósításáról a jegyző gondoskodik.

(3) Általános szabály szerint a rendszeres pénzellátások kifizetése a jogosult folyószámlájára utalással, az eseti pénzbeli támogatások kifizetése elsősorban utalással, postai kifizetéssel, indokolt esetben készpénzben a házi pénztárból történik.

(4) A havi rendszeres támogatásokat minden hónap tizedik napjáig kell kifizetni a jogosult számára.

(5) A pénzbeli ellátások kifizetése határozat alapján a Hivatal pénzügyi ügyintézőjének feladata, aki további feladatként:

1. az ellátások kifizetéséről pénzügyi nyilvántartást vezet;
2. gondoskodik az ellátásokkal összefüggő pénzügyi elszámolási és visszaigénylési feladatok végrehajtásáról.

###### **4. A jogtalanul igénybe vett ellátás megtérítése**

***6. §***

(1) A jogtalanul igénybe vett ellátás megtérítése tekintetében az Sztv. 17. §-ban foglalt rendelkezések az irányadók.

# ***III. Pénzbeli és természetbeni ellátások***

***7. §***

(1) A jogosultak jövedelmének kiegészítésére, pótlására, valamint a létfenntartási gondok megoldásának segítésére az Önkormányzat az alábbi ellátásokat nyújthatja:

1. települési támogatás,
2. rendkívüli települési támogatás
3. köztemetés,
4. étkeztetés,
5. házi segítségnyújtás,
6. családsegítés.

(2) A képviselő-testület az Sztv. rendelkezései alapján nyújtott pénzbeli és természetbeni ellátások kiegészítéseként, az e rendeletben meghatározott feltételek alapján települési támogatást nyújt. Települési támogatás keretében nyújtható támogatás

1. a lakhatáshoz kapcsolódó rendszeres kiadások viseléséhez,
2. a 18. életévét betöltött tartósan beteg hozzátartozójának az ápolását, gondozását végző személy részére,
3. a gyógyszerkiadások viseléséhez,
4. a lakhatási kiadásokhoz kapcsolódó hátralékot felhalmozó személyek részére.

(3) A rendszeres települési támogatás keretében nyújtott ellátások tekintetében ugyanazon kérelmező ugyanazon időszakban legfeljebb egyfajta ellátást igényelhet.

## ***1. Települési támogatás***

***8. §***

(1) A lakhatáshoz kapcsolódó rendszeres kiadások viseléséhez a szociálisan rászoruló háztartások részére a háztartás tagjai által lakott lakás fenntartásával kapcsolatos rendszeres kiadásaik viseléséhez (a villanyáram-, a víz- és a gázfogyasztás, csatornahasználat és a szemétszállítás díjához, tárgyévre vonatkozó tüzelőanyag költségeihez, a lakbérhez vagy az albérleti díjhoz) a Képviselő-testület által átruházott hatáskörben a Bizottság támogatást nyújt az e rendeletben meghatározott feltételek szerint.

(2) A lakhatáshoz kapcsolódó támogatásra jogosult az a személy, akinek

a) a háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegét, és

b) a háztartás tagjai egyikének sincs az Sztv. szerinti vagyona, valamint

c) a lakáshoz kapcsolódó rendszeres kiadások (a villanyáram-, a víz- és a gázfogyasztás, csatornahasználat és a szemétszállítás díja, tárgyévre vonatkozó tüzelőanyag költségei, a lakbér, vagy az albérleti díj) összege eléri az öregségi nyugdíj mindenkori legkisebb összegének 30 %-át.

(3) A lakásfenntartási támogatás iránti kérelemben nyilatkozni kell arról is, hogy a támogatást kérő milyen jogcímen lakik a lakásban.

(4) A lakhatáshoz kapcsolódó támogatást hat hónapra kell megállapítani, melynek összege havonta 2.000,- Ft.

(5) A lakhatáshoz kapcsolódó támogatás feltétele továbbá, hogy a kérelem benyújtója, illetve az ellátás jogosultja a lakókörnyezet rendezettségének biztosítása körében az életvitelszerűen lakott lakás vagy ház és annak udvara, kertje, a kerítéssel kívül határos területet, járdát tisztán tartása. A kérelmezőt, illetve a jogosultat megfelelő, de legalább ötnapos határidő tűzésével a jegyzőnek - az elvégzendő tevékenységek konkrét megjelölésével - fel kell szólítania. Amennyiben a kérelmező vagy a jogosult a feltételeknek felszólítás ellenére sem tesz eleget, a kérelmet el kell utasítani, vagy a megállapított támogatást meg kell szüntetni.

(6) Amennyiben a lakhatáshoz kapcsolódó támogatás iránti kérelmet az elbírálásra jogosult az (5) bekezdés szerinti okból elutasítja, vagy a megállapított lakhatáshoz kapcsolódó támogatást megszünteti, ugyanazon lakásra vonatkozóan a döntés jogerőre emelkedésétől számított hat hónapon belül a háztartás egy tagja sem nyújthat be újabb lakhatáshoz kapcsolódó támogatás iránti kérelmet.

(7) A lakhatási támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától. Külön lakásnak kell tekinteni a társbérletet, az albérletet és a jogerős bírói határozattal megosztott lakás lakrészeit.

(8) A lakhatási támogatás a kérelmezőt a kérelem benyújtásának napjától illeti meg.

## ***9. §***

(1) A 18. életévét betöltött tartósan beteg, vele azonos lakcímen élő közeli hozzátartozójának az ápolását, gondozását végző személy részére a Képviselő-testület átruházott hatáskörében a Bizottság települési támogatást állapíthat meg az e rendeletben meghatározott feltétel fennállása esetén.

(2) Ápoláshoz, gondozáshoz kapcsolódó támogatást állapíthat meg annak a nagykorú közeli hozzátartozónak, aki 18. életévét betöltötte, és a háziorvos, kezelőorvos egészségi állapotra vonatkozó igazolása alapján önmaga ellátására képtelen tartósan beteg személy gondozását végzi akkor, ha a kérelmező családjában az egy főre számított havi családi jövedelem nem éri el az öregségi nyugdíj mindenkori legkisebb összegét.

(3) Az ápoláshoz, gondozáshoz kapcsolódó támogatás havi összege 3.000,- Ft.

(4) Az ápolói kötelezettségét az ápoló abban az esetben teljesíti, ha

 a) az ápolt személyt naponta gondozza,

b) gondoskodik az egészségügyi ellátások igénybevételéről (a beteget egészségügyi intézménybe kíséri, esetleg szállítja, az orvost kihívja, a gyógyszereit kiváltja, az alapvető otthon történő ápolási feladatokat elvégzi stb.)

c) gondoskodik az ápolt élelmezéséről, tisztálkodásáról,

d) a lakást és az ápolt ruházatát rendben tartja,

e) gondoskodik az ápolt személy oktatási, nevelési, szociális intézménybe, rehabilitációs foglalkoztatásra történő eljutásáról,

f) lehetővé teszi az ápolás körülményeinek ellenőrzését a hivatal részére.

(5) Az ápolói kötelezettség nem megfelelő teljesítéséről helyszíni szemle alapján jegyzőkönyvet kell készíteni. A jegyzőkönyvben rögzíteni kell, hogy az ápoló a kötelezettségét mely időponttól nem teljesítette.

(6) Az ápoláshoz, gondozáshoz kapcsolódó támogatás folyósítását meg kell szüntetni:

a) az ápolás nem megfelelő teljesítése miatt az ennek tényét megállapító jegyzőkönyvben rögzített időponttól,

b) egyéb ok miatt (az ápoló vagy az ápolt személy kérésére, haláleset, tartós 30 napot meghaladó kórházi kezelés) az ok bekövetkezését követő hónap első napjától.

# (7) Az ápoláshoz, gondozáshoz kapcsolódó támogatást hat hónapra kell megállapítani.

***10. §***

1. A gyógyszerkiadások viseléséhez támogatásra jogosult az a szociálisan rászorult személy, akinek
2. családjában az egy főre eső jövedelem nem éri el a mindenkori öregségi nyugdíjminimum összegét, és
3. a havi gyógyszerköltsége a 7.000,- Ft-ot meghaladja.

# (2) A gyógyszerkiadásokhoz kapcsolódó támogatásra való jogosultságról átruházott hatáskörben a Bizottság dönt. A támogatás egy naptári évben legfeljebb 3 alkalommal adható.

(3) A gyógyszer kiadásokhoz kapcsolódó támogatás mértéke alkalmanként legfeljebb 5.000,- Ft.

(4) A vényköteles gyógyszer kiadásokat a kérelmező a saját nevére kiállított gyógyszertári számlával köteles igazolni.

***11. §***

(1) A lakhatási kiadásokhoz kapcsolódó hátralékot felhalmozó személyek részére a települési önkormányzat támogatást nyújthat annak a családnak vagy személynek,

a) akinek

aa) az adóssága meghaladja az ötvenezer forintot, vagy

ab) a közüzemi díjtartozása miatt a szolgáltatást kikapcsolták, továbbá

b) akinek a háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 100%-át, valamint

c) aki a településen a 12/2001. (I. 31.) Kormányrendelet 3. §. (2) bekezdésében foglalt méltányolható lakásigény mértékét meg nem haladó lakásban lakik.

(2) A támogatás a kérelem benyújtásának napjától folyósítható.

(3) Az (1) bekezdés alkalmazása során adósságnak minősül a lakhatási költségek körébe tartozó közüzemi díjtartozás (vezetékes gáz-, áram-, víz- és csatornahasználati díjtartozás).

(4) A támogatás kizárólag arra a lakásra állapítható meg, ahol a kérelmező lakó- vagy tartózkodási hellyel rendelkezik és életvitelszerűen is ott él.

(5) A támogatás időtartama legfeljebb hat hónap, melyet a kérelmező, lakhatási kiadásokat fizető számla jogosultja évente 1 alkalommal igényelhet.

(6) A támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.

(7) Az (5) bekezdés alkalmazásában külön lakásnak kell tekinteni a társbérletet, az albérletet és a jogerős bírói határozattal megosztott lakás lakrészeit.

(8) A lakhatási kiadásokhoz kapcsolódó hátralékot felhalmozó személy részére megállapított támogatást az adósságkövetelés jogosultjának kell folyósítani.

(9) A támogatás mértéke nem haladhatja meg a 18.000,- Ft-ot. A támogatás havi részletekben nyújtható.

***2. Rendkívüli települési támogatás***

***12. §***

(1) Az önkormányzat a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére rendkívüli települési támogatást nyújt.

(2) Rendkívüli települési támogatásban elsősorban azok a személyek részesülnek, akik önmaguk, illetve családjuk létfenntartásáról más módon nem tudnak gondoskodni, vagy alkalmanként jelentkező többletkiadások - így különösen betegséghez, halálesethez, elemi kár elhárításához, a válsághelyzetben lévő várandós anya gyermekének megtartásához, iskoláztatáshoz, a gyermek fogadásának előkészítéséhez, a nevelésbe vett gyermek családjával való kapcsolattartásához, a gyermek családba való visszakerülésének elősegítéséhez kapcsolódó kiadások - vagy a gyermek hátrányos helyzete miatt anyagi segítségre szorulnak.

(3) A rendkívüli települési támogatás kérelemre és hivatalból - különösen nevelési-oktatási intézmény, gyámhatóság vagy más családvédelemmel foglalkozó intézmény, illetve természetes személy vagy a gyermekek érdekeinek védelmét ellátó társadalmi szervezet kezdeményezésére - is megállapítható.

(4) A rendkívüli települési támogatás pénzügyi szolgáltatási tevékenységnek nem minősülő kamatmentes kölcsön formájában is nyújtható. Ha rendkívüli települési támogatásként pénzügyi szolgáltatási tevékenységnek nem minősülő kamatmentes kölcsönt állapít meg a bizottság, vagy a polgármester, a visszafizetési feltételeket kölcsönszerződésbe kell foglalni. A kölcsön legnagyobb összege 100.000,- Ft. A visszafizetés ideje a támogatás folyósítását követő 2. hónaptól kezdődően maximum 10 hónap lehet.

(5)[[11]](#footnote-11) A rendkívüli települési támogatás egyszeri összegét a rászorultsághoz igazodóan 2.000,- és 9.000,- Ft között lehet megállapítani.

(6)

a)[[12]](#footnote-12) Rendkívüli élethelyzet (természeti csapás, elemi kár, maradandó sérüléssel járó balesetek) esetén a segély összege a mindenkori öregségi nyugdíj legkisebb összegének kétszeresét nem haladhatja meg.

b) [[13]](#footnote-13) Különleges méltánylást érdemlő élethelyzetbe került egyének, családok rendkívüli települési támogatására a Képviselő-testület egyedi döntéssel, összeghatártól függetlenül jogosult.

(7) Az elhunyt személy eltemettetésének költségeihez való hozzájárulásként rendkívüli települési támogatás állapítható meg. Figyelembe véve a helyben szokásos legolcsóbb temetés költségeit (mely 70.000,- Ft), a segély minimum összege 7.000,- Ft.

(8) Települési támogatásban egy naptári évben egy háztartás két alkalommal, közös háztartásban élők esetén egyszerre csak egy személy részesülhet.

(9) A (8) bekezdésben foglalt két alkalomra vonatkozó korlátozás nem vonatkozik a tartósan nehéz helyzetben lévő, jövedelemmel nem rendelkező személyre, valamint az egészségügyi indok miatt benyújtott kérelemre. A kérelmező részére a Bizottság kettőnél több alkalommal is állapíthat meg rendkívüli települési támogatást egy naptári éven belül.

(10) Pénzbeli ellátás helyett természetbeni juttatásként is biztosítható rendkívüli települési támogatás (tüzelő, élelmiszer, ruha stb. formájában).

(11) Amennyiben a rászorultsággal, illetve a nyújtott rendkívüli települési támogatás megfelelő felhasználásával kapcsolatban kétség merül fel, a kérelmező köteles a Hivatal által kezdeményezett környezettanulmány végrehajtásában közreműködni. Ha a közreműködést megtagadja, kérelme elutasítható.

(12) Indokolt esetben a támogatásban részesített személyt kötelezni lehet a támogatás felhasználásáról történő elszámolásra. Ez esetben, a határozatban a felhasználás célját, és a felhasználásról történő elszámolási kötelezettséget is meg kell határozni.

(13) A rendkívüli települési támogatás iránti kérelem elbírálásakor, amennyiben

a) a kérelmező életmódja, életvitele arra enged következtetni, és

b) a jegyző által készített környezettanulmány, valamint a köztudomású tények alapján bizonyosságot nyer, hogy a kérelmező a részére megállapított támogatást nem a saját vagy családja létfenntartásához nélkülözhetetlen árucikkekre (hanem például élvezeti cikkekre) fordítaná, részére a rendkívüli települési támogatást természetben kell megállapítani.

(14) A rendkívüli települési támogatás megállapítása iránti kérelemhez csatolni kell a kérelmező és vele közös háztartásban élők jövedelemigazolását, illetve a havi rendszeres jövedelemmel nem rendelkező és pályakezdő személyek esetében az erre vonatkozó nyilatkozatot.

### ***IV. Természetben nyújtott szociális ellátások***

### ***1. Köztemetés***

***13. §***

(1) Az elhunyt személy közköltségen történő eltemetéséről települési önkormányzat Képviselő-testületének átadott hatáskörében a Polgármester az Sztv. 48. §-ban foglaltak szerint – a halálesetről való tudomásszerzés követő 21 napon belül – gondoskodik, ha

a) nincs vagy nem lelhető az eltemetésre köteles személy, vagy

b) az eltemettetésre köteles személy az eltemettetésről nem gondoskodik.

(2) A köztemetést a helyileg legolcsóbb temetési formában kell elrendelni, de a maximálisan nyújtható támogatás összege nem haladhatja meg a 100.000,- Ft-ot.

(3) A köztemetés költségei között nem számolható el a feltétlenül szükséges kiadásokon túl semmilyen más költség: pl. síremlék-állítás, koszorú, öltözék, vendégül látás költsége, stb.

# ***V. Személyes gondoskodást nyújtó ellátások***

***14. §***

Az Önkormányzat a szociálisan rászoruló személyek részére biztosítja a személyes gondoskodást nyújtó, következő alapellátási formákat: étkeztetés, házi segítségnyújtás, családsegítés.

## ***1. Étkeztetés***

***15. §***

(1)[[14]](#footnote-14) Az Sztv. 62. §-ában szabályozott étkeztetésről az önkormányzat a Felsőtárkányi Szociális és Gyermekjóléti Intézmény keretében étkeztetés szociális szolgáltatás működtetésével gondoskodik, hétfőtől péntekig tartó időszakban egyszeri napi meleg ételt biztosít azoknak a szociálisan rászorultaknak, akik azt önmaguknak, illetve eltartottjaik részére tartósan vagy átmeneti jelleggel nem képesek biztosítani.

(2) Az önkormányzat Felsőtárkány közigazgatási területén állandó lakóhellyel, vagy tartózkodási hellyel rendelkező rászorulók részére biztosítja a szociális étkeztetést, különösen azoknak, akik: - időskorúak (65 év felettiek),

1. egészségi állapotuk miatt rászorulók,
2. fogyatékkal élő személyek,
3. pszichiátriai betegek,
4. szenvedélybetegek, vagy
5. hajléktalanok.

(3) Az ellátás igénybevétele önkéntes, az igénylő, illetve törvényes képviselője jogszabályban meghatározott, mellékletekkel ellátott írásbeli kérelmére történik.

(4) Az önkormányzat külön eljárás nélkül, haladéktalanul köteles étkezést biztosítani annak a rászorulónak, akinek életét, testi épségét vagy egészségi állapotát az ellátás elmaradása veszélyezteti.

(5) A szolgáltatással kapcsolatos szervezési és adminisztratív feladatokat a szociális ügyintéző látja el.

(6) A jegyző a benyújtott a szolgáltatásra vonatkozó igényt az érkezésének napján nyilvántartásba veszi, az étkeztetés nyújtásának megkezdését megelőzően (valamint a térítési díj felülvizsgálatakor) megvizsgálja az ellátást igénylő, kiskorú esetén pedig a család egy főre jutó havi jövedelmét.

(7) A szociális étkeztetésre való jogosultságot átruházott hatáskörben a a Felsőtárkányi Szociális és Gyermekjóléti Intézmény vezetője határozattal állapítja meg.

(8) Jövedelemmel nem rendelkező személy esetén az étkeztetés térítésmentes.

(9) A jegyző a szociális ellátásra való jogosultság megállapítása, az ellátás biztosítása, fenntartása és megszüntetése céljából nyilvántartást vezet.

## ***2. Házi segítségnyújtás***

***16. §***

(1)[[15]](#footnote-15) Az Sztv. 63.§-ában szabályozott házi segítségnyújtásról az önkormányzat a Felsőtárkányi Szociális és Gyermekjóléti Intézmény keretében házi segítségnyújtás szolgáltatás működtetésével gondoskodik.

(2) Az önkormányzat a házi segítségnyújtást hétfőtől péntekig biztosítja.

(3) A gondozókkal kapcsolatos szervezési és adminisztratív feladatokat a hivatal szociális ügyintézője látja el.

(4) Házi segítségnyújtás nem terjed ki elmeorvosi szakvélemény alapján veszélyeztető állapotú elmebeteg, valamint a közegészségügyi indokból elkülönítésre szoruló fertőző beteg személyekre.

(5) A házi segítségnyújtásért fizetendő térítési díj: az ellátásra fordított költség alapján kiszámított mindenkori óradíj 20 %-a és a gondozásra fordított órák szorzata, valamint figyelembe véve a Sztv. 116. §.-át.

(6) Jövedelemmel nem rendelkező személy esetén a házi segítségnyújtás térítésmentes.

3. Családsegítés

***17. §[[16]](#footnote-16)***

Az Sztv. 64. §-ban szabályozott családsegítés szociális alapszolgáltatást az önkormányzat a Felsőtárkányi Szociális és Gyermekjóléti Intézmény keretében a jogszabályban meghatározott képesítési előírásoknak megfelelő családsegítő foglalkoztatásával látja el.

4. Szociálpolitikai kerekasztal

***18. §***

(1) Felsőtárkány Község Önkormányzata az Sztv. 58/B § (2) bekezdése alapján a szolgáltatástervezési koncepcióban meghatározott célkitűzések megvalósulásának, végrehajtásának folyamatos figyelemmel kisérése céljából szociálpolitikai kerekasztalt hoz létre.

(2) A helyi szociálpolitikai kerekasztal tagjai:

1. Felsőtárkány Község Önkormányzatának Polgármestere,
2. Felsőtárkány Község Önkormányzatának Alpolgármestere,
3. Emberi Erőforrás Bizottság Elnöke és tagjai
4. Nemzetiségi Önkormányzat Elnöke
5. Védőnői Szolgálat védőnői
6. Általános Iskola Igazgatója
7. Óvoda Vezetője
8. Képviselő-testület hivatalának szociális ügyintézője
9. [[17]](#footnote-17) Felsőtárkányi Szociális és Gyermekjóléti Intézmény vezetője
10. [[18]](#footnote-18)
11. Az Emberi Erőforrás Bizottság által a településen működő civil szervezetek tagjai sorából felkért személyek.

(3) A helyi szociálpolitikai kerekasztal évente legalább egy alkalommal ülést tart, amelyet a polgármester hív össze.

# ***VI. Záró rendelkezések***

***19. §***

(1) Ez a rendelet 2015. március 1. napján lép hatályba.

(2) Ezen rendelet hatálybalépésével egyidejűleg hatályát veszti Felsőtárkány Község Önkormányzata Képviselő-testületének 7/2013. (III.14.) önkormányzati rendelete.

Felsőtárkány, 2015. február 12.

dr. Juhász Attila Simon Hegyiné Kertész Zsuzsanna

 polgármester jegyző

*Egységes szerkezetbe foglalva: 2019. július 29.*

 Hegyiné Kertész Zsuzsanna

 jegyző

1. Módosította a 10/2019. (VII. 27.) számú rendelete. Hatályos 2019. szeptember 1. napjától. [↑](#footnote-ref-1)
2. Módosította a 10/2019. (VII. 27.) számú rendelete. Hatályos 2019. szeptember 1. napjától. [↑](#footnote-ref-2)
3. Megállapította a 6/2019. (IV. 26.) számú rendelete. Hatályos 2019. április 27. napjától. [↑](#footnote-ref-3)
4. Módosította a 6/2019. (IV. 26.) számú rendelete. Hatályos 2019. április 27. napjától. [↑](#footnote-ref-4)
5. Módosította a 10/2019. (VII. 27.) számú rendelete. Hatályos 2019. szeptember 1. napjától. [↑](#footnote-ref-5)
6. Módosította a 10/2019. (VII. 27.) számú rendelete. Hatályos 2019. szeptember 1. napjától. [↑](#footnote-ref-6)
7. Módosította a 6/2019. (IV. 26.) számú rendelete. Hatályos 2019. április 27. napjától. [↑](#footnote-ref-7)
8. Módosította a 10/2019. (VII. 27.) számú rendelete. Hatályos 2019. szeptember 1. napjától. [↑](#footnote-ref-8)
9. Módosította a 10/2019. (VII. 27.) számú rendelete. Hatályos 2019. szeptember 1. napjától. [↑](#footnote-ref-9)
10. Módosította a 10/2019. (VII. 27.) számú rendelete. Hatályos 2019. szeptember 1. napjától. [↑](#footnote-ref-10)
11. Megállapította a 6/2019. (IV. 26.) számú rendelete. Hatályos 2019. április 27. napjától. [↑](#footnote-ref-11)
12. Számozását módosította a 6/2019. (IV. 26.) számú rendelete. Hatályos 2019. április 27. napjától. [↑](#footnote-ref-12)
13. Megállapította a 6/2019. (IV. 26.) számú rendelete. Hatályos 2019. április 27. napjától. [↑](#footnote-ref-13)
14. Módosította a 10/2019. (VII. 27.) számú rendelete. Hatályos 2019. szeptember 1. napjától. [↑](#footnote-ref-14)
15. Módosította a 10/2019. (VII. 27.) számú rendelete. Hatályos 2019. szeptember 1. napjától. [↑](#footnote-ref-15)
16. Módosította a 10/2019. (VII. 27.) számú rendelete. Hatályos 2019. szeptember 1. napjától. [↑](#footnote-ref-16)
17. Módosította a 10/2019. (VII. 27.) számú rendelete. Hatályos 2019. szeptember 1. napjától. [↑](#footnote-ref-17)
18. Módosította a 10/2019. (VII. 27.) számú rendelete. Hatályos 2019. szeptember 1. napjától. [↑](#footnote-ref-18)